## Nuria Montes destaca que la Comunitat Valenciana ha registrat este estiu el rècord de xifres d’ocupació en turisme

*** La consellera assenyala que la Comunitat està encadenant durant dos mesos els millors resultats d’ocupació turística de tota la sèrie històrica
* Només a l’agost el nombre de treballadors en activitats turístiques va créixer un 5,8 % i va sumar 12.055 nous afiliats respecte a fa un any
* Al juliol es va registrar la xifra més alta del nombre d’afiliats en hostaleria i turisme i es van superar els 220.000, un 3,2 % més que en 2023**

La consellera d’Innovació, Indústria, Comerç i Turisme, Nuria Montes, ha destacat que segons les xifres facilitades este dimarts pel Ministeri d’Indústria i Turisme relatives al nombre d’afiliats a la Seguretat Social en la branca turística, “la Comunitat Valenciana ha registrat este estiu el rècord de xifres d’ocupació turística, i ha aconseguit durant els mesos de juliol i agost els millors resultats de tota la sèrie històrica”.

D’esta manera, Montes ha insistit que “estem dos mesos amb dades positives en termes absoluts pel que fa al nombre de treballadors en el sector vinculat a activitats turístiques”.

En concret, el mes d’agost el nombre d’afiliats en hostaleria, agències de viatge i operadors turístics de la Comunitat Valenciana se situa en 218.809, la qual cosa suposa un creixement del 5,8 %, i ha sumat 12.055 nous afiliats respecte a fa un any. Es tracta d’un dels increments interanuals més gran a escala nacional en xifres absolutes, que ha superat fins i tot destinacions com Madrid, Canàries i Balears.

Quant al mes de juliol, el nombre d’afiliats al sector turístic valencià va superar la xifra de 220.000 treballadors, un 3,2 % més que el juliol de 2023. Es tracta del nombre més gran d’afiliats registrats en un mes, no només d’enguany, sinó de tot el registre històric.

Per a la titular de Turisme “es tracta de resultats extraordinaris, que corroboren que el sector turístic a més de ser un motor important per a l’economia, també ho és per a l’ocupació”; i ha ratificat el compromís del Consell amb el desenrotllament i la promoció del turisme.

No obstant això, Montes s’ha mostrat també prudent de cara al balanç global de tot l’any, i ha afirmat que, “en qualsevol cas, el que importa és una visió completa de l’any, sense centrar-se només en la temporada alta, que ha sigut positiva”.

Sobre este tema, ha fet al·lusió al fet que, junt amb les dades d’ocupació, “el creixement de nous mercats, la fidelització d’uns altres com el britànic o la diversificació dels productes i les experiències que oferim són clau per a fer la nostra destinació cada vegada més competitiva”.

**Ocupació turística acumulada de 2024 i per províncies**

Segons l’informe elaborat per Turisme Comunitat Valenciana a partir de les dades facilitades pel Ministeri d’Indústria i Turisme, l’afiliació a la Seguretat Social en les branques d’hostaleria i turisme a la Comunitat Valenciana s’ha incrementat un 4,6 % de gener a agost de 2024 respecte al mateix període de 2023, amb una mitjana de 208.041 afiliats mensuals, la més alta registrada fins ara.

Per províncies, l’ocupació turística a Alacant creix un 5 % en 2024, amb una mitjana anual fins ara de 93.172 afiliats en les branques d’hostaleria i turisme; a continuació, la província de València amb 90.783 afiliats, un 4,4 % més respecte al mateix període de l’any anterior, i Castelló, la mitjana anual de la qual se situa en 24.086 treballadors, la qual cosa suposa un augment del 3,9 % interanual.

Fecha: 17/09/2024